b'\n_START_ARTICLE_\nHolden hovedg\xc3\xa5rd\n_START_SECTION_\nBebyggelsen\n_START_PARAGRAPH_\nHovedbygningen ligger i en inngjerdet park i sentrum av Ulefoss. Hovedhuset var opprinnelig en lang, lav bygning fra ca. 1730 oppf\xc3\xb8rt i slaggsten. Hovedbygningen ble ombygd og utvidet i 1850-\xc3\xa5rene. Det var jernverkseier Severin Diderik Cappelen som da fikk iverksatt en stor ombygging, etter planer utarbeidet av byarkitekt Hother B\xc3\xb8ttger, Skien. Hovedbygningen har n\xc3\xa5 tre fl\xc3\xb8yer med innkj\xc3\xb8rsel i vestfl\xc3\xb8yen og den er \xc3\xa5pen mot \xc3\xb8st og parken. G\xc3\xa5rdsplassen er flankert av hovedfl\xc3\xb8yen p\xc3\xa5 nordsiden i to etasjer og stallfl\xc3\xb8yen p\xc3\xa5 s\xc3\xb8rsiden. Taklinjen mot g\xc3\xa5rden er sammenhengende og ligger 9 meter over grunnen i alle tre fl\xc3\xb8yer. Mot nord har hovedbygningen en stor terrasse ut mot parken.\n_START_SECTION_\nEierne\n_START_PARAGRAPH_\nHolden har v\xc3\xa6rt eid av familien Cappelen etter at eiendommene ble kj\xc3\xb8pt i 1835 av Diderik von Cappelen (1795\xe2\x80\x931866) fra Skien. Eiendommene kj\xc3\xb8pte han sammen med Nicolai Benjamin M\xc3\xb8ller som imidlertid ble utl\xc3\xb8st igjen i 1836. Fra da av er Holden brukt som navn p\xc3\xa5 herreg\xc3\xa5rden, mens Ulefos Jernv\xc3\xa6rk er navnet p\xc3\xa5 industrivirksomheten. _NEWLINE_Diderik Cappelen flyttet til Holden med sin ektefelle E.S.M. Henriette f\xc3\xb8dt L\xc3\xb8venskiold (1796\xe2\x80\x931876). Hun var s\xc3\xb8ster til Margrethe Frederikke f\xc3\xb8dt L\xc3\xb8venskiold, som var gift med Holdens tidligere eier, den danskf\xc3\xb8dte baron Eggert (\xc2\xabAga\xc2\xbb) C.F. L\xc3\xb8venskiold (1788\xe2\x80\x931861), som var hennes tremenning. Han m\xc3\xa5tte i 1833 selge verket med hovedg\xc3\xa5rden p\xc3\xa5 auksjon der Staten var kj\xc3\xb8per og sto som eier inntil 1835. Margrethe Frederikke og Henriette var begge d\xc3\xb8tre av kammerherre Severin L\xc3\xb8venskiold (1734\xe2\x80\x931818), gift med Benedicte Henrica f\xc3\xb8dt Aall (1756\xe2\x80\x931813), og eier av jernverkene Fossum og Bolvik i Telemark. _NEWLINE_Eiere i familien Cappelen har deretter v\xc3\xa6rt: jernverkseier Severin Diderik Cappelen, kammerherre Diderik Cappelen, godseier H.S.D. Cappelen, sivilingeni\xc3\xb8r Diderik Cappelen og sivil\xc3\xb8konom Carl Diderik Cappelen som er n\xc3\xa5v\xc3\xa6rende eier._NEWLINE_Eiere av Holden og Ulefos Jernv\xc3\xa6rk, f\xc3\xb8r 1833, var: riksadmiral Ove Gjedde (d\xc3\xb8d 1660) som sammen med lensherren Preben von Ahnen (d. 1675) opprettet jernverket i 1657, og bl.a. assessor og borgermester Anders Madsen (d. 1670), T\xc3\xb8nsberg, kammerherre F. G. Adeler p\xc3\xa5 Gjems\xc3\xb8 kloster, bergrettsassessor og kommerser\xc3\xa5d Halvor Borse (d. 1701) og s\xc3\xb8nnen kansellir\xc3\xa5d Joachim Borse, svigers\xc3\xb8nnen Herman L\xc3\xb8venskiold (d\xc3\xb8d 1759) (tidligere Leopoldus) og dennes etterkommere i slekten L\xc3\xb8venskiolds danske linje som ogs\xc3\xa5 hadde baroniet L\xc3\xb8venborg p\xc3\xa5 Sj\xc3\xa6lland.'